Buurman skiet glo ma en seunArgieffoto ŉ Ma en haar seun is Vrydagaand tydens ŉ onderonsie in Olivedale, Johannesburg geskiet. “ŉ Paramedikus van ER24, wat nie aan diens was nie, het omstreeks 20:30 reageer op ŉ toneel by ŉ woonkompleks naby Pritchardweg in Olivedale nadat hy gehoor het ambulanse in die omgewing word oor die kommunikasiekanaal ontbied,” het Werner Vermaak, woordvoerder van ER24, gesê. “ŉ 18-jarige seun is in die gesig geskiet en sy ma is in haar hand geskiet. Hulle was albei in ŉ ernstige toestand,” het Vermaak gesê. “ER24 se ambulans en nog ŉ privaat diens het by die toneel opgedaag om die persone te behandel. Die polisie en privaat veiligheidsmaatskappye het ook by die toneel opgedaag.” Die ma het verduidelik ŉ buurman het hulle tydens ŉ onderonsie geskiet. Die polisie stel ondersoek in na die presiese omstandighede. Die 42-jarige vrou en haar seun is na ŉ hospitaal in Fourways geneem vir verdere behandeling.